**Értéktárunk kincseiből**

**Az 1940-44 között működő Tatai Népfőiskola**

**Az 1940-44 között működő Tatai Népfőiskola tevékenységét a Tata Települési Értéktár Bizottság Keresztesi József, a Magyary Zoltán Népfőiskola alelnöke javaslatára vette fel a tatai értékek közé.**

Az egykori legendás népfőiskola 1940. január 7-én kezdte meg működését a mai népfőiskola névadójának – Magyary Zoltánnak – segítségével és a helyi vezetés támogatásával. Az ötlet dr. Márkus Jenő református tiszteletestől származik, akinek fia – Mihály – később meghatározó szerepet töltött be a mai népfőiskola elindításában és sikeres működésében.

A Tatai Népfőiskola alapvető célja a parasztfiatalok ismereteinek bővítése, szellemi fejlődésének, tájékozottságának elősegítése volt, amit kiválóan teljesített e viszonylag rövid idő alatt. Keretei között 7 tanfolyam szervezésére került sor, de 1944 elején az iparosok részére is indítottak egyet. A tanfolyamok a dán népfőiskolai gyakorlatnak megfelelően bentlakásosak voltak. A jelenleg rendelkezésre álló adatok szerint összességében 165 fő kapott itt képzést. Az utolsó tanfolyamok már a Hangya Szövetkezet keretei között működtek, amely révén önálló épületet is kaptak a mai Újhegyi u. 9. szám alatt.

Benda Kálmán - az első négy tanfolyam szakmai vezetője, a tatai népfőiskola meghatározó tanáregyénisége (a későbbiekben jelentős történész) volt, aki négy évet töltött a városban 1939 és 43 között - a Magyar Szemle, 1940. áprilisi számában megjelent írásában kiemelte: A tatai népfőiskola volt az első, amelynek célja éppen az volt, hogy különböző vallású, más-más viszonyok között élő magyarokat hozzon össze. A résztvevők elsősorban járásbeliek voltak, azonban nyolc legényt hívott a vezetőség a vármegye csallóközi részéből is. Erre a tanfolyamra elsősorban olyanokat válogatott a vezetőség, akik a jövőben a falu vezetői lehetnek. Öntudatban először is magyar és paraszti öntudatra akarta őket ébreszteni a tanfolyam. Magyary Zoltán és Benda Kálmán mellett a népfőiskola tanárai voltak: Kiss István, Körössy József, Lovász János, Szaniszló József.

2013-ban Benda Kálmán születésének 100. évfordulója alkalmából a Magyary Zoltán Népfőiskolai Társaság és Tata Város Önkormányzata konferenciát rendezett a tatai városházán.

Munkássága nemcsak Tatán, hanem országos szinten is kiemelkedő, országszerte megemlékezéseket tartottak századik születésnapja alkalmából.

A fórumra ellátogatott Benda Kálmán lánya és fia is, akik ezt megelőzően a tatai résztvevőkkel együtt koszorút helyeztek el a történész emléktáblájánál a Kocsi utca 20. szám alatt, a valamikori népfőiskolának otthont adó épületnél. (A tataiak kamalduli-házként ismerik az épületet.)

A konferencián részt vett Dr. Kálmán Attila, a Tatai Református Gimnázium örökös tiszteletbeli igazgatója is, aki szintén személyes, baráti viszonyt ápolt Benda Kálmánnal. A fórumon elmondta, hogy annak idején Magyary Zoltán és kollégái azért éppen a tatai járást választották vizsgálatuk tárgyául, mert itt minden megtalálható volt, ami a harmincas évek Magyarországát jellemezte.

- Megyénk földrajzilag nagyon változatos, a birtokrendszer úgyszintén, minden nemzetiség és vallási felekezet képviseltette magát, így kiváló vizsgálatot lehetett itt végezni – tájékoztatott dr. Kálmán Attila, s elmondta, a tatai népfőiskola volt az ország első felekezeten kívüli népfőiskolája. A kettő-négy-hathetes tanfolyamokra 22-30 év közötti Komárom megyei fiatalokat válogattak, akik az újra fogékonyak voltak. Sokféle emberből alakítottak közösséget, hogy megtanulják egymást tisztelni. Benda Kálmán a tanfolyamok hallgatóival együtt élt, s kapcsolata a végzettekkel sem szakadt meg, folyamatosan érdeklődött sorsuk felől.

Benda Kálmán visszaemlékezéséből kiderül: az oktatás előre kialakított rendben, szigorú tervszerűséggel folyt. A  napirend a következőképpen alakult: ébresztő 6 órakor, 1/2 8-kor már megreggelizve ült mindenki az előadóteremben. Délelőtt is, délután is három óra előadás volt, mindegyik után megbeszélés, az előadó válaszolt a kérdésekre. Este beszélgetés a napközben hallott kérdésekről vagy vitatémákról. Minden nap legalább egy óra felolvasás volt, részben a magyar irodalom klasszikusaiból, részben modern magyar irodalomból, a falukutatók munkáiból, a  népi írók műveiből. A  hivatalos takarodó 1/2 10-kor volt, de nemegyszer előfordult, hogy a késő éjszakába nyúlóan beszélgettek. A tantárgyak nagyjából fele-fele részben oszlottak meg a praktikus tudást szolgáló gazdasági tantárgyak és az általános műveltséget tápláló ismeretek között. A  történelem „oktatása” során részletesen ismertették a magyar parasztság történeti fejlődését, sorsának alakulását. A történeti előadásokat gazdasági alapon magyarázták, ami meglehetősen nehéz volt, hiszen az átfogó magyar gazdaságtörténeti kutatások csak később bontakoztak ki. A  történelemhez szorosan kapcsolódott a magyar irodalom tanítása. A  két háború közti időben volt egy általánosnak mondható népművelési elv, amely azt állította, hogy mivel a magyar nép még éretlen gyermek, a klasszikus alkotásokat eredeti szövegükben nem érti meg, ezért úgynevezett átírásokban kell hozzájuk közvetíteni. A népfőiskolán tanítók azonban mindent eredetiben olvastattak Arra törekedtek, hogy az irodalmi alkotások történeti hátterét, keletkezési körülményeit is megmutassák, elemezzék.

Gazdasági vonatkozásban a korszerű állattenyésztésről, a  modern talajművelésről, a  többtermelés feltételeiről kaptak tudásanyagot a hallgatók. Meglepő volt, hogy az új tudásanyagra milyen fogékonysággal reagáltak a népfőiskolások. A  kor hivatalos felfogása úgy vélte, hogy a magyar paraszt konzervativizmusból nem hajlandó elsajátítani a modern mezőgazdasági módszereket, ezért ragaszkodik ősei hagyományos eljárásaihoz, úgy akar gazdálkodni, ahogy a hetedik ükapja. Kár kísérletezni velük – mondta ez a felfogás –, úgyis eltaszítják azt, ami modern. A  népfőiskolán kiderült, hogy ez is csak előítélet. A népfőiskolások két kézzel kaptak az újon, az iskola után is tovább képezték magukat, és a gyakorlatban is megpróbálták a korszerűen gazdálkodó, művelt polgár-paraszti életmódot folytatni.

Benda Kálmán tollából olvasható, hogy a legnagyobb különbség volt az országban működő számos népfőiskola és a Tatai Népfőiskola között, hogy a  többiek a tanfolyam után hazabocsátották hallgatóikat, és körülöttük maradt minden a régiben. Nem kaptak lehetőséget, nem volt segítségük a kibontakozásban. A  Tatai Népfőiskoláról a hallgatók azzal a tudattal térhettek haza, hogy a szükséges változtatásokhoz kívülről támogatást kapnak.

A Tatai Népfőiskola életében meghatározó tényező volt továbbá az országos jelentőségű szakemberek segítő közreműködése, a piarista tanárok előadásai és a népi írók számos tagjának részvétele a népfőiskolások szellemi felkészítésében.

Dr. Kálmán Attila 1979-ben fél évig Tata Barátai Körének a titkára volt. Ebben az időszakban a városi könyvtár igazgatójával, Kocsis Lászlónéval együtt felkutatták az egykori Tatai Népfőiskola tanárait, diákjait. Így találták meg többek között az akkor már idős naszályi gazdát, Rabi Istvánt. Ő adta át részükre az első öt tanfolyam hallgatóinak névsorát, megnevezve azt is, hogy az egyes „diákok” melyik községből jöttek. A kutatás folytatódott, s több mint harminc év után egy találkozót szerveztek az egykori népfőiskola még élő diákjai és tanárai részvételével. Dr. Kálmán Attila a későbbiekben néhány népfőiskolással még évekig kapcsolatban maradt, így például Kömlődről Madari Károllyal és Pénzes Józseffel, Szomódról Gedra Lajossal, Naszályról Rabi Istvánnal, Tatáról pedig Kurucz Andrással.

Összességében elmondható, hogy a Tatai Népfőiskola Magyary Zoltán tevékenységének egyik kiemelkedő jelentőségű eredménye lett. Ezért feltétlenül helye van a helyi, a megyei értéktárban, s lehetséges, hogy az országos értéktárba való felvétele is indokolt lenne kiemelkedő szakmaisága és eredményessége miatt.

Összeállította:

Izsáki Zsuzsanna

Fotók:

Emléktábla a kamalduli-ház falán

Benda Kálmán lánya és fia a koszorúzás előtt

Népfőiskolai emlékek

Fotó: Izsáki Zsuzsanna